Xelter tat-Tieni Gwerra Dinjija li kien ilu magħluq aktar minn 60 sena reġa’ nfetaħ biex iservi ta’ tifkira dwar dak kollu li għaddew minnu missirijietna fi żminijiet mimlija attakki mill-għadu. Fuq inizjattiva tal-kunsillier John Agius, dan ix-xelter infetaħ għall-pubbliku u r-residenti l-iżjed anzjani ta’ San Ġiljan ingħataw l-opportunità li jiftakru u jerġgħu jaraw ix-xelter fejn qattgħu ħafna ħin fl-aqwa żmien ta’ tfulithom. Waqt l-inawgurazzjoni lbieraħ filgħaxija fi Triq Lapsi, is-Segretarju Parlamentari Michael Falzon qal li x-Xelter ta’ Lapsi jinsab f’idejn il-Kunsill Lokali ta’ San Ġiljan wara inizjattiva li ħa l-kunsillier Agius. Is-Segretarju Parlamentari Michael Falzon awgura lill-Kunsill kull suċċess u faħħar inizjattivi bħal dawn. Huwa kompla jgħid li l-Gvern lest li jassisti f’inizjattivi oħra li dan il-Kunsill u Kunsilli oħrajn jista’ jkollhom fil-futur. Preżenti għal din l-inawgurazzjoni kien hemm ukoll is-Segretarju Parlamentari għall-Gvern Lokali Stefan Buontempo.